ועדת הכלכלה, כנסת 15, פרוטוקול מספר 504, 2002-07-31 11:35

אברהם פורז: שלום לכולם.

אברהם פורז: על סדר היום נושא טיסות המטען בנמל התעופה בן גוריון.

אברהם פורז: אני מקיים את הדיון בעקבות הדיונים הקודמים בוועדת הכלכלה, שבהם התברר ששר התחבורה רצה לסגור את שדה התעופה עד השעה 06:00 בבוקר בטענה שיש הפרעה למנוחת השכנים.

אברהם פורז: הנחיתות מותרות, אך יהיה איסור על המראות.

אברהם פורז: לאור הטענות שנשמעו כאן מחברות התעופה הזרות בנוגע לטיסות המטען רציתי לברר מה בנוגע לטיסות המטען הישראליות בכל הנוגע לשעות, לסוג המטוסים, להיקף הבעיה.

אברהם פורז: גם מטוס מטען שממריא מזיק לתושבים; להם לא חשוב אם במטוס נוסעים או מטען.

יאיר גרנות: לטיסות מטען יש חריגה להמראה עד השעה 02:30.

יאיר גרנות: כזכור השדה נזכר משעה 02:00 עד 05:30.

יאיר גרנות: טיסות המטען יכולות להמריא עד השעה 02:30.

יאיר גרנות: טיסות המטען ממריאות לאמסטרדם, ללייז' – היעדים הם בעיקר באירופה.

יאיר גרנות: כרגע יש גם טיסות מטען להונג-קונג, גם הן בשעות אלה בחלקן, אבל עיקר הטיסות לאירופה.

אברהם פורז: כולם יוצאים לקראת השעה 02:30 לפנות בוקר?

יאיר גרנות: בחודש יוני האחרון בין השעות 02:00 ל-02:30 המריאו שבע טיסות מטען בלבד.

יאיר גרנות: בחודש מאי היו 12 המראות כאלה.

אבשלום וילן: ומה בדצמבר?

יאיר גרנות: בדצמבר היו 12 טיסות, בינואר 11 טיסות ובפברואר 16 טיסות.

יאיר גרנות: בין חצות לשעה 02:00 יש כ-15 טיסות שממריאות בכל יום.

יאיר גרנות: הכוונה לטיסות מכל הסוגים.

אברהם פורז: וכמה טיסות מטען ממריאות אחרי חצות?

יאיר גרנות: יש כחמש טיסות מטען בעונה.

יאיר גרנות: העונה היא החודשים דצמבר-מרץ בערך.

יאיר גרנות: יש ימים שאין בכלל טיסות.

יאיר גרנות: אפרט עוד נתונים: בימים 1-3 בינואר לא הייתה טיסה כזאת בכלל.

יאיר גרנות: ביום 4 בינואר הייתה טיסה אחת בשעה 00:03.

יאיר גרנות: בחודש ינואר כולו היו שבע טיסות מטען שהמריאו בין חצות לשעה 02:00.

יאיר גרנות: ביוני היו שתי טיסות כאלה.

יאיר גרנות: אלה טיסות אל-על ו-ק.א.ל.

אברהם פורז: ואם היינו אוסרים המראת טיסות מטען מנתב"ג אחרי חצות?

אברהם פורז: אם מטוס ממריא בחצות מנתב"ג, בהנחה שיש לו ארבע שעות טיסה לאמסטרדם, הוא מגיע בשעה 03:30 לאמסטרדם.

דב קוניאק: המטוס אינו יכול לנחות בשעה כזאת.

דב קוניאק: נמל התעופה של אמסטרדם סגור גם לנחיתות.

יאיר גרנות: נמל התעופה באמסטרדם סגור עד השעה 06:00 שעון אמסטרדם.

יאיר גרנות: נמל התעופה בלייז' פתוח כל הלילה.

דב קוניאק: בינתיים.

אברהם פורז: עלינו לשאול את עצמנו אם המטען החקלאי חשוב יותר מרווחת הציבור.

אברהם פורז: באמסטרדם סוגרים את נמל התעופה גם לנחיתות.

אבשלום וילן: אבל אנחנו רוצים להתחרות בשוק באירופה בשעה שבע בבוקר.

אברהם פורז: אני גם רוצה שאנשים ילכו לישון.

אברהם פורז: אני רוצה שהפרחים יחיו בשלום עם האנשים.

אברהם פורז: אם כן כרגע נמל התעופה לייז' פתוח כל הלילה.

אברהם פורז: האם פרחים הם לאמסטרדם וכל השאר ללייז'?

אברהם פורז: זאת החלוקה?

יאיר גרנות: החלוקה היא לפי צורכי השוק.

יאיר גרנות: הפרחים מגיעים לנמל התעופה באמסטרדם בדרך כלל.

2483: החלוקה היא שווה.

2483: ודאי שפרחים מגיעים גם ללייז'.

2483: אנחנו מייצאים פרחים וירקות, ויש חלוקה שווה בין שני נמלי התעופה.

יוסף לוי: החלוקה היא בגלל לוחות זמנים ולא בגלל צרכים.

אברהם פורז: אני מבקש לשאול עוד שאלה.

אברהם פורז: אינני מומחה לתעופה.

אברהם פורז: אני יודע שמטוס ג'מבו 747 גם אם הוא מדגם 200 טס במהירות מרבית של 900 קילומטר לשעה.

אברהם פורז: נניח שהמטוס מחליט לטוס במהירות של 700 קילומטר לשעה, ולהאריך את הטיסה – זה אפשרי?

2483: אי-אפשר לעשות זאת.

2483: זול יותר להסתובב שעה מעל נמל התעופה.

2483: זה צורך פחות דלק.

יאיר גרנות: זה בלתי אפשרי.

יאיר גרנות: המטוס לא יוכל לעשות זאת.

יאיר גרנות: זה נוגע לפונקציות של צריכות דלק, של מערכת פיקוח הטיסה וכולי.

אברהם פורז: אינני מציע שהמטוס יסתובב סביב נמל התעופה.

אברהם פורז: יש ניסיון רע בסיבובים סביב נמל התעופה באמסטרדם.

דב קוניאק: בישיבות קודמות כאן הסברתי שיש חלון הזדמנויות קצר מאוד להמריא מנמל התעופה בן גוריון ולנחות בנמל התעופה באמסטרדם.

דב קוניאק: הנמל באמסטרדם סגור בין השעות 23:00 ל-06:00 לנחיתות ולהמראות גם יחד.

דב קוניאק: יש מכסה מסוימת לנחיתות שם.

דב קוניאק: לחברות זרות ניתנת מכסה קטנה מאוד.

דב קוניאק: ל-ק.א.ל למשל אין בכלל מכסה, לחברת KLM יש די הרבה – מותר להם לנחות ולהמריא בשעות הלילה.

דב קוניאק: זה מקובל בנמלי תעופה רבים: נותנים לחברת תעופה מסוימת מכסה אף-על-פי שהשדה סגור.

אברהם פורז: למעט חברת KLM, יש עוד חברות תעופה שנוחתות בנמל התעופה באמסטרדם בלילה?

דב קוניאק: כן, יש עוד חברות כאלה, אבל הנחיתות מועטות.

דב קוניאק: לכל אחד יש מכסה משלו.

דב קוניאק: המכסה של החברה הלאומית גבוהה יותר.

דב קוניאק: יש נחיתות נוספות, מעבר לנחיתות של חברת KLM.

דב קוניאק: זה מקובל גם בנמלי תעופה אחרים.

דב קוניאק: יש נמלי תעופה שאין בהם הקצבות, והסגר הוא מוחלט.

דב קוניאק: זה המצב בלוקסמבורג, למשל.

דב קוניאק: גם החברה הלאומית של לוקסמבורג איננה פועלת שם בלילה.

דב קוניאק: כיוון שנמל התעופה באמסטרדם סגור בשעות הלילה, מי שרוצה להיכנס לנמל התעופה לפני השעה 23:00, שעת הסגירה, צריך להמריא מתל-אביב ב-19:30 לכל המאוחר.

אברהם פורז: מדוע זה בלתי אפשרי?

דב קוניאק: אשלים את דבריי: מבחינתנו הנמל באמסטרדם סגור מ-19:30 ועד 06:00.

דב קוניאק: אמנם אפשר לטוס כאן עד חצות, אבל אז מגיעים לאמסטרדם בשעה שאי-אפשר לנחות בה.

דב קוניאק: בעצם חלון ההזדמנויות קטן מאוד, בין 02:15 ל-02:30 בלילה.

דב קוניאק: אז אפשר להמריא מהארץ ולנחות בנמל התעופה באמסטרדם בשעה 06:00 בדיוק.

דב קוניאק: זה מה שאנחנו עושים.

דב קוניאק: לכן כמעט שאין טיסות שממריאות מישראל בין חצות ל-02:15; אך יהיו כמה טיסות בשעה 02:15.

דב קוניאק: לפעמים הטיסות הללו מגיעות כמה דקות לפני השעה 06:00 והן ממתינות מעל נמל התעופה.

דב קוניאק: זהו חלון ההזדמנויות שלנו.

דב קוניאק: אי-אפשר לסגור לנו את החלון הזה.

דב קוניאק: יש פרחים שמוכנים רק בשעות 19:00 או 20:00.

דב קוניאק: אני מבקש להוסיף עוד משהו: אם ממריאים בשעה 19:30 המטוס נוחת בשעה 23:00 בנמל התעופה באמסטרדם והוא כלוא שם כל הלילה.

דב קוניאק: כדי שהמטוס לא יהיה כלוא, ויהיה אפשר להמריא אתו, צריך להגיע עוד קודם.

אברהם פורז: מדוע זאת בעיה?

אברהם פורז: שהמטוס יהיה כלוא עד השעה 06:00.

אברהם פורז: המטוס לא יכול להטעין מטען אחר ולהמריא עם בוקר?

דב קוניאק: לשם כך מספיקות שעתיים, אין צורך בשבע שעות להטענה.

אבשלום וילן: ח"כ פורז, בכל שנה אני מגיש אתך את החוק למען טיסת אל-על בשבת.

אבשלום וילן: כעת אומרים לחברת תעופה שעליה להשבית את המטוס למשך שבע שעות בכל יום רק משום שהאנשים צריכים לישון.

אבשלום וילן: זה גרוע מהשבתה בשבת.

אבשלום וילן: תהיה קונסיסטנטי, ח"כ פורז.

אברהם פורז: זה לא ממין העניין.

אברהם פורז: השבתה בשבת היא דבר מטורף.

אברהם פורז: לתת לאנשים לנוח זה דבר אחר.

אבשלום וילן: אבל מדוע לקבוע השבתה של שבע שעות מתוך 24 שעות?

אבשלום וילן: זה יביא לסגירת החברה בסופו של דבר.

אברהם פורז: ח"כ וילן, אני מציע שתתייעץ אם ח"כ שריד בעניין זה.

אברהם פורז: אני רוצה למצוא איך התעופה תוכל לחיות בשלום עם השקט של האנשים.

אבשלום וילן: כל ענייני החקלאות תמיד מקפיצים אותך, ח"כ פורז.

אבשלום וילן: פעם אחת תתמוך בחקלאים.

אברהם פורז: השר סנה מספר שהוא דואג לשקט של התושבים ורוצה לסגור את נמל התעופה בין השעות 05:30 ל-06:00 למטוסים מהסוג הכי פחות רועש.

אברהם פורז: ולעומת זאת בלילה מטוסי מטען מסוג 747 במודל 200, ואלה המטוסים הרועשים ביותר, ממריאים כל הלילה, כך אני שומע.

אברהם פורז: ראשית אני מפקפק בטוהר כוונותיו של השר, ואני שמח שבית המשפט הוציא צו ביניים בעניין זה.

אברהם פורז: שנית ייתכן שנוכל לטפל בנושא.

אברהם פורז: אולי אם יופעל לחץ על ממשלת הולנד תינתן למטוסים מישראל אפשרות לנחות בלילה?

אבשלום וילן: ההולנדים לא רוצים את התחרות שלנו בשוק הפרחים.

אבשלום וילן: הם מגדלים פרחים, למה שאנחנו נמכור שם?

צבי אלון: אולי ההיגיון הפוך?

צבי אלון: נלמד מהולנד שיש נסיבות שמאפשרים להרעיש בלילה.

צבי אלון: מדובר במטען רגיש שעובדים עליו שנים רבות.

אברהם פורז: אם אפשר להזיז את הרעש מישראל להולנד, מוטב כך.

צבי אלון: אפשר לתאם מעט בין טיסות הנושאים, אך בטיסות המטען אין אפשרות תיאום.

צבי אלון: אם המוצר לא יגיע לשוק שלו בשעה 06:00 או ב-08:00, אין טעם להביאו.

צבי אלון: מדובר כאן על מספר טיסות בחודש.

אברהם פורז: פרט לכך שהמטוס נתקע באמסטרדם במשך שש או שבע שעות – וזהו אכן נזק שהמטוס נמצא על האדמה – יש קושי להכין את המשלוח עד השעה 19:30?

יאיר קפלן: תהיה בעיה לארוז את התוצרת.

יאיר קפלן: שעות הקטיף והקירור אינן מתאימות להמראה בשעה כזאת.

אבשלום וילן: הבעיה היא אורך חיי המדף.

אבשלום וילן: אם קוטפים את הפרחים בבוקר ושולחים אותם מהערבה או לצפון להטסה – מפסידים יום.

אבשלום וילן: בתחרות על חיי המדף יש ליום אחד משמעות כספית רבה.

אברהם פורז: למעט KLM, מי עוד נוחת באמסטרדם?

דב קוניאק: אני יודע שאפילו לאל-על יש מכסה קטנה ללילה.

דב קוניאק: לנחיתות בלבד.

דני שפירא: נכון, זה נובע מזכויות העבר.

דני שפירא: טסנו הרבה בלילה, ויש סעיף שנותן זכויות כיום בגין העבר.

אברהם פורז: כלומר אל-על איננה חייבת להמריא אחרי חצות?

אברהם פורז: לאל-על יש מכסה?

דני שפירא: לא, משום שהמכסה מצומצמת כל-כך שאי-אפשר להביא אותה בחשבון.

דני שפירא: ניתנות כ-15 או 20 נחיתות למשך תשעה חודשים.

דני שפירא: אנחנו שומרים את האפשרות הזאת לחירום בלבד.

דני שפירא: אם קרתה תקלה ומטוס המריא מאוחר, אנחנו מנצלים את הזכות.

דני שפירא: בשעה שעברה בחודש ינואר כבר נגמרו לנו כל הזכויות.

דני שפירא: הזכויות ניתנות לטיסות נוסעים ולטיסות מטען גם יחד.

דני שפירא: זה מתחלק בין שני סוגי הטיסות.

אברהם פורז: בשעות שנמל התעופה של אמסטרדם אמור להיות סגור כמה טיסות בממוצע נוחתות בכל זאת?

דני שפירא: מעט מאוד.

דני שפירא: צריך להתייחס לאפשרות הפסימית.

דני שפירא: נמל התעופה באמסטרדם ייסגר וכל אירופה תיסגר עוד ועוד עם הזמן, ובמהירות רבה יותר ממה שאנחנו חושבים.

דני שפירא: כוונתי לסגירה בלילה.

דני שפירא: מר נחמקין אמר שבינתיים אפשר לנחות בלייז', ואני מסכים עם הסייג הזה.

דני שפירא: מערך הטיסות, של אל-על בעיקר, צפוף מאוד.

דני שפירא: חלק מהטיסות לאירופה ממשיכות לארצות הברית.

דני שפירא: כוונתי שמטעינים מטען באמסטרדם וממשיכים לארצות הברית.

דני שפירא: בלתי אפשרי שמטוס שיישאר שבע שעות בנמל התעופה, יהיה צורך לקנות עוד שני מטוסים לאל-על כדי לקיים את לוח הטיסות הצפוף.

אברהם פורז: אבל כך עושות חברות אחרות, מן הסתם.

דני שפירא: למעט ישראל אין מדינות שמטיסות חקלאות לאמסטרדם.

דני שפירא: ישראל היא הלקוח הגדול ביותר של נמל התעופה באמסטרדם במטוסים, במטוסי 747.

דני שפירא: אם אנחנו לא הצלחנו לשכנע את האחראים לתת לנו לנחות קודם – יש דברים בגו.

דני שפירא: אין מי שמביא פרחים לאמסטרדם כמו מדינת ישראל, באמצעות ק.א.ל ואל-על.

אבשלום וילן: אני מציע שיו"ר הוועדה וחברי הוועדה ייסעו לאמסטרדם כדי לנסות לשכנע את אנשי נמל התעופה.

אבשלום וילן: ההצעה האחרת שלי היא לחסוך את כרטיסי הטיסה ולהבין שיש אילוצים ולכן אין מה לעשות.

דב קוניאק: יש כאן מין חוסר פרופורצייה מדהים בין שעות הבוקר לבין הלילה.

דב קוניאק: בין השעות 05:30 ל-06:00 יש בכל יום חמש או שש או שמונה טיסות.

דב קוניאק: יש אולי 200 המראות בחודש בזמן הזה.

אברהם פורז: הלילה ניסו לגנוב מכונית מהשכונה שלי, רק מכונית אחת ורק הלילה, אך אני התעוררתי מהאזעקה.

אברהם פורז: אין צורך במאה מטוסים כדי להתעורר, די במטוס אחד.

דב קוניאק: אבל בכלל אי-אפשר להשוות בין הנושאים.

דב קוניאק: אי-אפשר להשוות בין עשר טיסות בחודש בלילה לבין שעות הבוקר.

2483: אני מבקש להעיר הערה אישית.

2483: אני מתגורר במקום שבו כל ההמראות של מטוסי הקרב ללבנון – ואפילו בן משפחתי נמנה עמם – נעשות מעלינו.

2483: למטוסים הללו יש מבער אחורי.

2483: מטוס 747 הוא מצחיק לעומת מה שהמטוסים הללו עושים לנו.

2483: האורחים שבאים אלינו שואלים איך אנחנו ישנים בלילה, אך אני לא מרגיש כלום כבר שנים.

2483: אני ישן שינה טובה גם כשיש 16F מעליי.

2483: איש לא יעלה על דעתו לאסור על צה"ל לטוס בשעות הלילה.

2483: והערה נוספת: פעם השר שמעון פרס היה שר התחבורה ואני הייתי חבר בוועדה שמטרתה לבדוק אם אפשר לחיות בבני עטרות בגלל תנאי ההמראות והנחיתות.

2483: אני טענתי שאין בעיה.

2483: המסקנה של שנינו, שני חברי הוועדה, הייתה שננסה לאטום בית אחד אטימה מלאה, ולראות כמה איטום כזה עולה.

2483: בסופו של דבר אנשי עטרות אמרו שהם מוותרים על הפעולה הזאת.

2483: פעם הייתי ממונה על המנהל והציקו לי מאוד במועצה האזורית מודיעין.

2483: הקמנו יישוב ששמו שוהם, עיר, ואני אמרתי לגרעין הראשון שלא כדאי להם לגור שם כי ביישוב בני עטרות הופכים עולמות בגלל הנחיתות.

2483: האנשים השיבו לי שכך מתנהגים המפונקים שאין להם מה להרוויח או להפסיד ושהם יגורו שם.

2483: והיום גרים בשוהם עשרות אלפי אנשים.

2483: הם אינם מתאוננים.

אברהם פורז: אבל הם סובלים רק כשיש רוח מערבית.

2483: לא, הנחיתות מתבצעות מעליהם.

2483: נכון שההמראה קשה יותר מהנחיתה מבחינת הרעש.

2483: שוהם נמצאת בדיוק בקו הנחיתה.

2483: איש מאנשי שוהם איננו מתאונן, ואין שם ועדות לבדיקת הרעש.

2483: יש שם שקט.

צבי אלון: אם רוצים לדאוג שהאנשים יישנו טוב בלילה, צריך לטפל במה שקורה בכנסת.

צבי אלון: זה הרבה פחות טוב מההמראות שלנו.

אברהם פורז: לכן משביתים את הכנסת בלילה.

צבי אלון: לדעתי מה שאמר מר קוניאק נכון מאוד.

צבי אלון: יש מספר לא גדול יחסית של טיסות בלילה.

צבי אלון: אין ספק שההתייחסות לציבור צריכה להיות חלק מההחלטה, אבל יש לזכור את הפרופורצייה, כדי לאפשר שגרה בחודשים הצפופים, בחודשי החורף.

צבי אלון: גם החלונות סגורים יותר בחורף.

צבי אלון: מספר הטיסות שיאפשר לנו לייצא ולעמוד בלוח זמנים הוא כשתיים או שלוש טיסות בשבוע.

אברהם פורז: למה בעצם אי-אפשר לאפשר המראה מזרחה ולא מערבה בשעות הלילה?

יאיר גרנות: יש לכך כמה סיבות, גם סיבות מבצעיות-תעופתיות – המטוסים כבדים והם צריכים מסלול ארוך, והרוח המערבית מסייעת; ויש גם סיבות ביטחוניות.

אברהם פורז: שעות הנחיתה באמסטרדם הן החלטה של ממשלת הולנד?

אברהם פורז: מיהו הגורם המוסמך להחליט זאת?

יאיר גרנות: אני מניח שהגורם המוסמך הוא מנהל התעופה האזרחי ההולנדי, או הנהלת נמל התעופה.

אברהם פורז: אולי קצת שתדלנות בהולנד, ברמה של שרים, תסייע כאן?

אברהם פורז: הרי לא מדובר בטיסות רבות מאוד.

אברהם פורז: אולי אפשר לאפשר נחיתה לעוד כמה מטוסים חוץ מאל-על?

2483: התשובה תהיה שהם לא יחיו פחות נוח כדי שאנחנו נחיה יותר נוח.

אברהם פורז: יש הבדל בין המראות לנחיתות.

אברהם פורז: בנתב"ג נוחתים כל הלילה ואיש איננו אוסר זאת.

אברהם פורז: ייתכן שבמאמץ נכון יהיה אפשר להגיע לפתרון.

דני שפירא: בעניין זה הגענו עד לרשות שדות התעופה באמסטרדם, עד למנהלת נמל התעופה.

דני שפירא: הם אמרו לנו בגלוי שהם מעדיפים שלא נבוא על פני האפשרות שננחת בלילה.

דני שפירא: .

דני שפירא: טענו שאנחנו הלקוח הגדול ביותר שלהם ושאנחנו עלולים להגיע לנמל תעופה אחר, אך הם מסכימים להפסיד בעסקים.

אברהם פורז: זה מסוג המצבים שתמיד מישהו יסבול בהם.

אברהם פורז: לדעתי יש לפעול, אולי בדרג של שר החוץ, ולנסות לשכנע מישהו בממשלה ההולנדית לאפשר כמה נחיתות.

אברהם פורז: אם השדה היה סגור הרמטית לא היו לי טענות; אבל אם מתברר שאל-על יכולה לנחות במספר מוגבל של טיסות ו-KLM נוחתת ואולי גם אחרים – ייתכן שהמצב גמיש.

אברהם פורז: ואז ייתכן שלחץ ישראלי כלשהו מול הגורמים הבכירים בהולנד, מצד משרד החוץ או גורמים אחרים, יביא לפתרון.

אברהם פורז: הרי ההולנדים נחשבים לידידי ישראל.

אברהם פורז: וכך אולי יהיה אפשר לצאת מישראל בשעה מוקדמת מעט.

דני שפירא: נושא הרעש באמסטרדם הוא נושא מורכב מאוד.

דני שפירא: הוא בנוי על הקצאות רעש ששדה התעופה קיבל.

דני שפירא: אחר כך חילקו את הזכויות לפי העבר כפי שהסברתי.

דני שפירא: בזכות המגבלה שהוטלה על נמל התעופה התקבל אישור לבנות מסלולים נוספים.

דני שפירא: המגבלה הזאת היא נתון קיים ואי-אפשר להזיזה.

דני שפירא: כשאנשי נמל התעופה עושים חשבון מה כדאי להם יותר: להנחית מטוסי 747 מדגם 200 בלילה או להנחית שני מטוסי נוסעים של 744, הם מחליטים תמיד באפשרות האחרונה.

דני שפירא: זה מה שאמרו לנו תמיד: שאנחנו בעדיפות אחרונה מבחינת מתן הקצאות.

אברהם פורז: אבל אנחנו לא מבקשים נחיתות של מטוסי נוסעים.

דני שפירא: אנחנו מבקשים.

דני שפירא: יש גם מטוסי נוסעים של אל-על שנוחתים בשעות הללו, כשאנחנו עושים טיסות בלילה כדי לנצל טוב יותר את הציוד שלנו.

דני שפירא: אבל אז טסים במטוסים פחות רועשים.

דני שפירא: מנת הרעש שאנחנו מנצלים בטיסות נוסעים קטנה מאוד.

דני שפירא: לא כך במקרה הזה.

אבשלום וילן: אי-אפשר להרוג את הטיסות: לא בשבת, לא בלילה – מתי יטוסו?

אברהם פורז: אני מבקש מ-ק.א.ל ומאל-על להעביר לוועדת הכלכלה מסמך כתוב על ההמראות.

אברהם פורז: אני מבקש לנסות לדבר עם שר החוץ על הנושא, כדי שהוא ינסה לדבר על כך עם גורמים בכירים בהולנד.

אברהם פורז: כמו שהבנתי מדובר בעשר או ב-15 נחיתות בחודש בעונה הבוערת.

אברהם פורז: זה הכול.

קריאה: יש כ-200 נחיתות בשנה.

אברהם פורז: זה לא הרבה כל-כך.

אברהם פורז: אני שומע שבכל זאת יש גורמים שנוחתים בלילה בנמל התעופה באמסטרדם.

אברהם פורז: לדעתי אפשר לנסות לפעול בכיוון זה, בקצת שתדלנות.

אבשלום וילן: שר החוץ ישמח להביא הישגים, אני מניח.

אברהם פורז: נעשה ניסיון כזה.

אברהם פורז: יש לי עניין גדול, וכך גם לכולנו, לדעתי, לשמור על הייצור החקלאי.

אברהם פורז: אם בכל זאת יצליחו להקל עלינו בהולנד, נוכל למצוא פתרון.

אברהם פורז: אני מודה לכולם, ומבקש מהמוזמנים לקבל אינפורמציה בנושא.